Notat: Ny hundelov må sikre hundens viktige plass i samfunnet

**Norsk Kennel Klub (NKK) er alle hundeeieres organisasjon. Vi er glade for at regjeringen har lagt frem et forslag til forbedret hundelov. Dessverre legger forslaget fortsatt opp til store, unødvendige og ubegrunnede hindringer i livene til både hunder og eierne deres. Stortinget må gjøre endringer som vektlegger og styrker hundeholdets positive plass i samfunnet.**

Ny hundelov er en svært viktig sak for veldig mange. Over 1,2 millioner nordmenn lever i dag med hund og de fortjener en lov som er kunnskapsbasert og rettferdig. Hunden har en dokumentert effekt på folkehelsen og gjør en uvurderlig innsats for samfunnet, for eksempel som politihund, redningshund, førerhund, servicehund og mye mer.

NKK har over tid vært tydelige på at dagens lov er utdatert og ubalansert, med overdreven vekt på straff, påbud og forbud. Det rammer og begrenser helt unødvendig alle de gode hundeeierne i Norge, som er det overveldende flertallet. Regjeringens forslag trekker i riktig retning på flere områder, men det er fortsatt behov for flere endringer.

Håndhevingen og bruken av loven vil fortsatt være vilkårlig og tilfeldig på mange områder, med store lokale variasjoner. Både brukshunder og bestevenner vil rammes. Loven må sikre et godt og hensynsfullt hundehold, men på en måte som styrker og utvikler alle de positive og berikende sidene ved hundehold.

**Fjerning av rettsvern**

Det foreslås at politiet selv kan beslutte om hunder skal avlives eller omplasseres. Det er et dramatisk forslag, som vil få urimelige og vilkårlige utslag. NKK mener hundeholder må ha rett til å kreve hundesakkyndig vurdering ved behov. En hundesakkyndig besitter kunnskap og erfaring som politiet selv ikke har, og vil følgelig kunne gi politiet en faglig og objektiv vurdering.

Der hundeeier blir funnet uskyldig i henhold til anklage etter hundeloven, må alle kostnader til kennelopphold og saksomkostninger, dekkes av det offentlige. Dette er i tråd med alminnelig rettsoppfatning, der uskyldige holdes skadesløse.

**Riktig sikring av hund og rimelig båndtvang**

Regjeringen forslår å stramme inn reglene for sikring av hund, uten at det er det reelt eller dokumentert behov for det. NKK mener forslaget er for omfattende og at det i for stor grad innskrenker hundens mulighet til å løpe fritt.

Landbruks- og matdepartementet opplyser selv at mer enn halvparten av kommunenes båndtvangsforskrifter er ulovlige, noe som fører til at hunder frarøves mulighetene til å utøve naturlig atferd. Det er likevel ikke foreslått endringer i loven for å rette opp i situasjonen.

NKK mener loven bør kreve at statsforvalteren som nøytral part kan kontrollere kommunenes båndtvangbestemmelser før de innføres. I tillegg bør kommuner som innfører omfattende båndtvangsbestemmelser, kompensere for dette ved å opprette friområder hvor hundene kan løpe løse.

**Flere friområder for hund**    
Med et økende antall hunder, er det et større behov enn noen gang å få på plass friområder for hund. Slik situasjonen er i dag, legger kommunene alt for dårlig til rette for hundehold. Dette gir store utfordringer når man skal dekke hundens fysiske, sosiale og mentale behov.

I byer/bydeler og tettbebygde strøk bør det settes av områder til egne hundeparker/jorder. I mer landlige omgivelser kan hundeskoger benyttes, hvor man setter av et større område i naturlig terreng der hundene kan løpe fritt. Et slikt pålegg bør inkluderes i hundeloven.

**Bedre tilrettelegging for hundesport og brukshunder**

I Norge driver mange tusen mennesker med hundesport og andre type organisert trening og konkurranse for brukshunder, slik som for eksempel gjeterhunder, førerhunder og redningshunder. De driver også trening av spesialsøkshunder, som kan oppdage alt fra våpen og narkotika til dufter som stammer fra visse typer kreft og diabetes.

Det gir store fordeler for samfunnet med slik trening. Samtidig som det bidrar til godt hundehold, lydighet og sikkerhet ved at hunder deltar og trenes på denne typer aktiviteter.

Dagens lovverk gjør det unødvendig vanskelig å drive med alle disse positive aktivitetene. Kommunen må søkes for hver enkelt trening eller konkurranse for å få dispensasjon fra båndtvangsreglene til trening av sports- og brukshunder. Praksisen hos de forskjellige kommunene varierer i stor grad. NKK mener derfor organisert sportshundtrening og -konkurranse bør ha et generelt fritak på lik linje med jakthundaktiviteter.

I tillegg mener NKK servicehunder og førerhunder må unntas fra sikringsreglene på generelt grunnlag. Slik loven står i dag er den til hinder for å kunne bruke servicehunder og førerhunder slik de er ment å brukes. Loven både begrenser bruken av hunden, og er til hinder for å opprettholde hundens kompetanse gjennom nødvendig trening.

Hvis dagens løsning likevel opprettholdes, bør Stortinget be om at det tydelig presiseres i veilederne at det kun er i ekstraordinære tilfeller kommunene kan avslå søknader om fritak fra båndtvangsreglene for å avholde sports- og brukshundaktiviteter.

**Ubegrunnet forbud mot hunderaser**Endringsforslaget legger opp til å videreføre forskrift om hund, med forbud mot en rekke hunderaser, uten at det foreligger dokumentasjon for at enkelte hunder faktisk utgjør en større fare enn andre.

NKK støtter bestemmelser som har til formål å beskytte samfunnet mot hunder som kan utgjøre en reell fare for mennesker og dyr, men er imot et forskriftsfestet raseforbud hvor enkelte raser ubegrunnet er definert som farligere enn andre. Det er nødvendig med en kunnskapsbasert politikk på dette området.

**Sports- og brukshunder må ikke kategoriseres som farlige**NKK mener hunder trent gjennom NKKs prøveprogram ikke skal omfattes av §§ 19 og 20, da dette ikke er farlige hunder. I de 25 årene NKK har forvaltet dette regelverket har det ikke vært noen kjente uheldige episoder.

I endringsforslaget legges det opp til at hunder trent gjennom NKKs prøveprogram for IGP skal kategoriseres som «farlige hunder». Dette er en feilslutning. Ingen hunder som trenes i tråd med NKKs prøveprogram og retningslinjer gis opplæring i å angripe eller forsvare seg eller fører mot et menneske, med det formål at hunden skal kunne gjøre skade. Den trenes heller ikke til å skulle kunne utføre dette utenom en trenings- og/eller prøvesituasjon.